Агенцијата за заштита на правото на слободен пристап до информациите од јавен карактер согласно член 109 став 4 и 5 од Законот за општата управна постапка („Службен весник на Република Македонија“ бр. 124/2015), а врз основа на член 27 и член 34 став (1) од Законот за слободен пристап до информации од јавен карактер („Службен весник на Република Северна Македонија“ бр. 101/2019) и Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр. 60/20), постапувајќи по Жалбата изјавена од И.М., поднесена против Решение на Општина Гази Баба, по предметот Барање за пристап до информации од јавен карактер, на 31.07.2025 година го донесе следното

**Р Е Ш Е Н И Е**

1.Жалбата изјавена од И.М., поднесена против Решението на Општина Гази Баба бр.12-7446/2 од 18.07.2025 година, заведена во Агенцијата под бр.08-409 на 23.07.2025 година, по предметот Барање за пристап до информации од јавен карактер**, СЕ ОДБИВА како неоснована**.

**2.Решението** на Имателот на информации бр.12-7446/2 од 18.07.2025 година **СЕ ПОТВРДУВА.**

**О Б Р А З Л О Ж Е Н И Е**

И:м:, како што е наведено во Жалбата, на 08.07.2025 година поднел Барање за пристап до информации од јавен карактер до Општина Гази Баба со кое, без да назначи на кој начин и во која форма ги бара, побарал да му бидат доставени одговори на следните **прашања**:

„ 1 . Бидејќи во текот на месец Март 2025 од страна на Градоначалникот на Општина

Гази Баба на влезовите на станбените згради во населба Автокоманда беше истакнато писмено Известување со кое: поради превенција во случај на вонредени настани со кои би се загрозил животот и здравјето на станарите во колективните станбени згради како и поради подигање на свеста за важноста на противпожарна заштита согласно Зaкон за домување и Правилник за нормите и стандардите за домување во станбените згради, бараме информација, **дали** врз основа на тоа, изминатиов период **извршивте** инспекциски надзор и утврдивте дали во станбената зграда на ул. 16-та Македонска Бригада, број 2, влез 3, Гази Баба Скопје, моментално на видно место е истакнато упатство за постапување во случај на природни или други несреќи (план за евакуација)? **Дали утврдивте** дека во истата станбена зграда е извршена набавка и проверка на заедничките инсталации и уреди во станбена зграда ППЗ апарати, хидранти и др. и дали е утврдено дали истите се во функција и дали е пристапено кон нивна поправка? **Дали** во истата станбена зграда изминатиов период отако е истакнато известувањето **утврдивте** дека во заедничките делови во станбената зграда се чуваат предмети или материјали кои можат да предизвикаат зараза, пожар или други несреќи и ако е утврдено тоа дали е издадена наредба да се пристапи кон отстранување на истите и дали некое лице од Сектор за инспекциски надзор во општина Гази Баба ја злоупотребило својата службена положба и неформално барало од ЈКП Гази Баба 2007 нивните вработени на ден 21.05.2025 година во 8.00 часот да помагаат во остранување на предмети и материјали од подрумски простории на станбената зграда на ул. 16-та Македонска Бригада, број 2, влез 3, Гази Баба?

2.Согласно истото Известување по барање на Сектор за инспекциски надзор на општина Гази Баба а поради ажурирање на регистар на станбени згради и станови и регистар на управители на станбени згради на територија на општина Гази Баба, **дали** од страна на одговорно лице за станбена зграда на ул. 16-та Македонска Бригада, број 2, влез 3, Гази Баба **се доставени сите барани податоци согласно Известувањето**, **дали се доставени податоци** **за** тоа колку станови се под закуп за колку од нив се доставени договори за закуп и дали за стан број 10 е доставен договор за закуп, со оглед на тоа што лице од Кочани изјавуава дека во станот престојува изминативе 4 години а во Известување ИП1 бр. 34-263 од 22.12.2023 година од извршен тогашен инспекциски надзор, цитираме не биле утврдени неправилности односно дека во моментот на увидот не биле затекнати лица кои го користат станот број 10?

3.Општина Гази Баба од сопствени буџетски средства во колкав износ на парични средства ја чинеше целокупната организација на настанот „Вкусовите на Гази Баба“ одражано на ден 13.06.2025 година и колку од тој износ на парични средства на име хонорар му се исплатени за настапот на пејачот Саша Ковачевиќ и **дали** исплатата одела директно или преку одредена продуцентска куќа, и ако не одела директно уплатата, бараме информација преку кои субјекти одела исплата на хонорарот за неговиот настап?

4. За Јавниот повик за доделување финансиска поддршка наменета за пензионери во социјален ризик кои се жители на општина Гази Баба, **дали** е донесена одлука на седница на советот на општина Гази Баба, **дали** средствата од претходно се планирани за оваа намена и на кој начин се утврдени критириумите за доделување на ваква помош, односно како е утврдено кои пензионери се во социјален ризик а кои не и дали од претходно имало неформален список доставен од Здружение на пензионери Гази Баба за да предност во исплата имаа пред се членовите на Здружението на пензионери Гази Баба и зошто во јавниот повик се бара да се достави фотокопија од лична карта на барателите кога со личните податоци на пенизонерите располага самиот Фонд за пензиско и инвалидско осигурување?

5.Согласно постапување на Сектор за инспекциски работи по уредно заверена пријава под број: 33-6608 од 04.06.2025 година препратена од Град Скопје, **зошто ако** Инспекторатот на општина Гази Баба нема надлежност за постапување по основ на ваква пријава и дека наводно не постојат законски и подзаконски одредби по кои би постапиле и би изрекле санкции кон субјектот на надзорот, во тој случај **прашањето е зошто** препратената пријава од Град Скопје, Инспекторатот на Гази Баба не ја вратиле на Градот Скопје, туку истите излегле на терен на лице место и извршиле разговор со пријавениот на кој му било укажанао да ја отстрани надворешната единица на клима уредот или да ја помести на место каде што нема да го поречува движењето на дргу лица, затоа се бара информација за точен датум и час кога сте излегле на терн на лице место и дали за тоа сте составиле писмен записник за тоа каков разговор сте извршиле со пријавениот **и дали** во записникот е наведено точно неговото име и презиме, за да се утврди дали навистина е разговарано со пријавеното лице и дали истото на записник изјавило дека се согласува да постапи согласно укажаното или целокупната комуникација се одвивала усно евентуално телефонски од канцеларија, без излагање на терен од Инспекторат на општина Гази Баба? “.

Имателот на информации на ова Барање одговорил во законски предвидениот рок, со Решение бр.12-7446/2од 18.07.2025 година. Со Решението „СЕ ПРИФАЌА“ Барањето од Иво Младеновски од Скопје, а во Образложението на истото се даваат одговори на поставените прашања.

Незадоволен од содржината на добиените одговори на неговите прашања, Барателот достави Жалба, заведена во Агенцијата со бр.08-409 на 23.07.2025 година. Во Жалбата е наведено дека на неговите прашања„...не е целосно одговорено, односно на дел од прашањата воопшто не е дадена информација, а на дел од прашањата се дадени нецелосно одговори...“. Притоа Барателот/Жалител не прецизира по која од 5-те точки од прашањата му е одговорено, по која точка не му е одговорено и по која точка му е даден нецелосен одговор.

Агенцијата со електронски допис бр. 08-409 од 23.07.2025 година ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации не одговори на барањето од Агенцијата.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ги разгледа Жалбата изјавена од Барателот на информацијата и останатите расположливи списи и Жалбата **ја одби како неоснована**, поради следното:

Агенцијата констатира дека во конкрениот случај Имателот на информации постапил согласно одредбите на Законот за слободен пристап до информации од јавен карактер, со тоа што согласно член 20 од истиот Закон донел правилно и засновано Решение, со кое го уважува Барањето и му дава одговори на Барателот.

Агенцијата му укажува на Барателот на информации дека, согласно член 3 став 1 алинеа 2 од Законот за слободен пристап до информации од јавен карактер „информација од јавен карактер е информација во која било форма што ја создал или со која располага имателот на информацијата согласно со неговите надлежности“. Поради тоа Имателот на информации не е должен да одговара на **прашања** насловени како Барање за слободен пристап до информации од јавен карактер, односно да создава нови информации за да го задоволи Барателот во однос на неговото поднесено Барање.

Во конкретниот случај, Имателот на информации доставил одговор согласно своите надлежности, односно на Барателот му ги доставил информаците со кои располага, а бидејќи Барателот со остатокот од неговите прашања наведени во Барањето бара создавање на нови информации, Имателот не бил должен истите да ги создава согласно Законот за слободен пристап до информации од јавен катактер.

Согласно погоре наведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

**Пламенка Бојчева**